**บทที่ 1**

**บทนำ**

**ความเป็นมาและความสำคัญ**

จังหวัดมหาสารคามมีโรงพยาบาลส่งเสริมสุขภาพตำบลทั้งสิ้น 138 แห่ง โดยมีโรงพยาบาลอำเภอต่าง ๆ เป็นแม่ข่าย โรงพยาบาลมหาสารคามเป็นสถานพยาบาลที่สังกัดกระทรวงสาธารณสุข และเป็นโรงพยาบาลประจำจังหวัดมหาสารคาม มีเตียงผู้ป่วยจำนวน 580 เตียง จัดบริการสุขภาพ ครอบคลุมภารกิจทั้ง 4 ด้าน ได้แก่ ด้านการส่งเสริมสุขภาพ การป้องกันควบคุมโรค การรักษาพยาบาล และการฟื้นฟูสมรรถภาพ อีกทั้งยังเป็นหนึ่งในแม่ข่ายโรงพยาบาลส่งเสริมสุขภาพตำบลจำนวน 17 แห่ง และศูนย์แพทย์ชุมชนอีก 4 แห่ง ซึ่งโรงพยาบาลมหาสารคามมีความแตกต่างจากโรงพยาบาลแม่ข่ายอื่น ๆ ในจังหวัดมหาสารคาม เนื่องจากมีจำนวนประชากรในเขตพื้นที่บริการมากกว่า โดยเฉพาะอย่างยิ่งในศูนย์แพทย์ชุมชนของเทศบาลมหาสารคามทั้ง 4 แห่ง ซึ่งมีจำนวนประชากรที่เข้ารับบริการทางการแพทย์เป็นจำนวนมาก

|  |
| --- |
|  |

**ภาพที่ 1.1** โรงพยาบาลมหาสารคาม

แนวทางในการบริหารจัดการโรงพยาบาลมหาสารคามในด้านการให้บริการเวชภัณฑ์แก่โรงพยาบาลส่งเสริมสุขภาพตำบลและศูนย์แพทย์ชุมชนให้มีคุณภาพนั้นได้มีกำหนดไว้ในแผนของสำนักนโยบายและยุทธศาสตร์ โดยมีประเด็นที่สำคัญ 6 เรื่อง คือ 1) การจัดระบบเพื่อให้ประชาชนได้รับยาอย่างเหมาะสมและพอเพียง โดยการจัดทำบัญชีรายการยาของโรงพยาบาลส่งเสริมสุขภาพตำบล 2) มาตรฐานในการเบิกจ่ายเวชภัณฑ์ ให้มีการบันทึกเบิกจ่ายที่เป็นปัจจุบัน ถูกต้องโดยให้ยามีจำนวนเพียงพอและไม่หมดอายุ 3) การจัดการเก็บเวชภัณฑ์กำหนดให้จัดเก็บเวชภัณฑ์ยาในสถานที่มีความมั่นคง ถาวรและจัดเก็บอย่างเหมาะสม 4) บริการเภสัชกรรมในเรื่องการส่งมอบและให้คำแนะนำการใช้ยาแก่ผู้ป่วยหรือญาติอย่างถูกต้องเหมาะสม 5) การดูแลผู้ป่วยต่อเนื่องทางเภสัชกรรมร่วมกับสหสาขาวิชาชีพในการติดตามดูแลผู้ป่วยอย่างต่อเนื่อง และ 6) การส่งเสริมให้ประชาชนมีการจัดการยาใช้ยาอย่างเหมาะสม

การบริหารจัดการเวชภัณฑ์ประกอบด้วยการกำหนดนโยบายและการวางแผน การสำรวจความต้องการ การจัดหา การตรวจจับ การเก็บรักษา การควบคุมการการเบิกจ่าย การตรวจสอบ การรายงาน และการจำหน่าย การบริหารเวชภัณฑ์ที่มีประสิทธิภาพและมีผลลัพธ์ที่ดีนั้น จะทำให้หน่วยงานประหยัดงบประมาณ ลดการสูญเสียและผู้รับบริการเข้าถึงยาที่ดีมีคุณภาพและเหมาะสม ดังนั้น โรงพยาบาลมหาสารคามจะต้องมีระบบการบริหารจัดการเวชภัณฑ์ที่ดียิ่งขึ้นเพื่อเพิ่มประสิทธิภาพการบริหารเวชภัณฑ์ ซึ่งจะสามารถประหยัดงบประมาณด้านเวชภัณฑ์เป็นอย่างมาก โดยจะเห็นได้ว่ารัฐให้ความสำคัญกับการบริหารจัดการเวชภัณฑ์เป็นอย่างมาก ดังจะเห็นได้จากการกำหนดนโยบายแห่งชาติด้านการบริหารจัดการยา พ.ศ. 2554 และยุทธศาสตร์การพัฒนาระบบยาแห่งชาติ พ.ศ. 2554-2559 (นุชนาถ, 2556) การบริหารจัดการต้นทุนโลจิสติกส์ของเวชภัณฑ์ที่มีประสิทธิภาพก็จะทำให้ต้นทุนโดยรวมของการบริหารจัดการเวชภัณฑ์ลดลง ปัจจุบันการบริหารจัดการเวชภัณฑ์ของโรงพยาบาลมหาสารคามไปยังเครือข่ายต่าง ๆ ยังมีปัญหาอยู่โดยเฉพาะอย่างยิ่งในการบริหารจัดการในคลังยาก่อนที่จะจัดส่งและกระจายเวชภัณฑ์จากโรงพยาบาลแม่ข่ายไปยังโรงพยาบาลส่งเสริมสุขภาพตำบลและศูนย์แพทย์ชุมชนซึ่งยังขาดประสิทธิภาพ เช่น การต้องใช้เวลาในการค้นหาและตรวจสอบเวชภัณฑ์ต่าง ๆ เป็นเวลานาน เป็นต้น รวมถึงยังขาดการวิเคราะห์ข้อมูลต้นทุนด้านโลจิสติกส์ของเวชภัณฑ์ไปยังเครือข่าย

ดังนั้นงานวิจัยนี้จึงจะประยุกต์ใช้เทคนิคต่าง ๆ ของวิศวกรรมอุตสาการเพื่อศึกษาและวิเคราะห์ต้นทุนโลจิสติกส์ของเวชภัณฑ์ในศูนย์แพทย์ชุมชนของแม่ข่ายโรงพยาบาลมหาสารคามและวิเคราะห์หาสาเหตุของความสูญเปล่าที่เกิดขึ้นในคลังยา การออกแบบผังการจัดเก็บเวชภัณฑ์ ปรับปรุงขั้นตอนการบริหารจัดการคลังยาเพื่อเพิ่มประสิทธิภาพ ในด้านการให้บริการเวชภัณฑ์ เพื่อให้การบริหารจัดการเวชภัณฑ์เป็นไปอย่างมีประสิทธิภาพและจะทำให้ประชาชนที่อยู่ในเขตพื้นที่ได้รับการบริการทางการแพทย์ที่มีคุณภาพ

**วัตถุประสงค์ของการวิจัย**

1. เพื่อศึกษาและวิเคราะห์ต้นทุนโลจิสติกส์เวชภัณฑ์ของศูนย์แพทย์ชุมชนในเขตเทศบาลมหาสารคามซึ่งโรงพยาบาลมหาสารคามเป็นแม่ข่าย
2. ประยุกต์ใช้เทคนิควิศวกรรมอุตสาหการเพื่อเพิ่มประสิทธิภาพการบริหารและลดต้นทุน โลจิสติกส์เวชภัณฑ์ของแม่ข่ายโรงพยาบาลมหาสารคาม

**ขอบเขตการวิจัย**

การวิจัยครั้งนี้ได้ศึกษาและวิเคราะห์ต้นทุนโลจิสติกส์ของศูนย์แพทย์ชุมชนจำนวน 4 แห่งที่อยู่ในเขตเทศบาลเมืองมหาสารคาม คือ ศูนย์แพทย์ชุมชนอุทัยทิศ ศูนย์แพทย์ชุมชนสามัคคี ศูนย์แพทย์ชุมชนบูรพา ศูนย์แพทย์ชุมชนราชภัฏศรีสวัสดิ์ เนื่องจากเป็นเครือข่ายของโรงพยาบาลมหาสารคามที่มีการจัดส่งเวชภัณฑ์มากที่สุด และเก็บข้อมูลในช่วงเดือนตุลาคมถึงธันวาคม พ.ศ. 2559

**คำจำกัดความที่ใช้ในงานวิจัย**

**ศูนย์แพทย์ชุมชน** หมายถึง หน่วยบริการปฐมภูมิที่จัดตั้งในเขตเทศบาลเมือง/นคร หรือเขตชุมชนหนาแน่นที่อยู่ในความรับผิดชอบของโรงพยาบาลศูนย์/โรงพยาบาลทั่วไป ให้บริการแบบผสมผสาน ทั้งด้านการรักษาพยาบาล การฟื้นฟูสภาพ ส่งเสริมสุขภาพและการ ป้องกันโรค ไม่ใช่สถานบริการเฉพาะผู้ป่วยนอก (Extended OPD) แต่เน้นบริการเชิงรุกใน พื้นที่ (Community health service) โดยเน้นความร่วมมือของอาสาสมัครสาธารณสุข ชุมชนและเทศบาล

**โรงพยาบาลส่งเสริมสุขภาพตำบล** หมายถึง หน่วยบริการปฐมภูมิที่ตั้งอยู่ในเขตชนบท ให้บริการแบบผสมผสาน ทั้งด้านการรักษาพยาบาล การฟื้นฟูสภาพ ส่งเสริมสุขภาพและการ ป้องกันโรคเน้นบริการเชิงรุกในพื้นที่ (Community health service) โดยเน้นความร่วมมือ ของอาสาสมัครสาธารณสุข ชุมชนและท้องถิ่น

**โรงพยาบาลแม่ข่าย** คือ โรงพยาบาลศูนย์/โรงพยาบาลทั่วไป/โรงพยาบาลชุมชนที่ตั้งอยู่ในอำเภอที่หน่วยบริการปฐมภูมิจัดบริการ

**ประโยชน์ที่คาดว่าจะได้รับ**

1. สามารถนำรูปแบบการบริหารจัดการโลจิสติกส์เวชภัณฑ์ของโรงพยาบาลแม่ข่ายมหาสารคามไปเผยแพร่ให้กับโรงพยาบาลแม่ข่ายอื่น ๆ ได้
2. ผลการวิจัยสามารถใช้เป็นข้อมูลพื้นฐานในการวางนโยบายและแผนยุทธศาสตร์ ในด้านการบริหารเวชภัณฑ์ของเครือข่ายสาธารณสุขในจังหวัดมหาสารคาม